

**EUROPSKA UNIJA**

**Fond za azil, migracije i integraciju**

**Financiranje troškova prihvata i zbrinjavanja raseljenih osoba iz Ukrajine**

**u okviru Fonda za azil, migracije i integraciju – II. faza**

Fond za azil, migracije i integraciju (AMIF) osnovan je s ciljem učinkovitog upravljanja migracijskim tokovima, jačanja i razvitka zajedničke politike azila, supsidijarne zaštite i privremene zaštite, zajedničke imigracijske politike, poštujući pritom pravila i načela iz poglavlja Temeljnih pravila Europske unije.

Zbog invazije Ruske Federacije na Ukrajinu koja je započela 24. veljače 2022. godine došlo je do masovnog priljeva raseljenih osoba iz Ukrajine. Temeljem projektnog prijedloga Ministarstva gospodarstva, Ravnateljstva za robne zalihe „Financiranje troškova prihvata i zbrinjavanja raseljenih osoba iz Ukrajine – II. faza“, dana 9. kolovoza 2024. godine donesena je Odluka o izravnoj dodjeli financijskih sredstava za provedbu navedenog projekta u okviru Programa Fonda za azil, migracije i integraciju za Višegodišnji financijski okvir 2021. – 2027. KLASA: 018-08/24-03/22, URBROJ: 511-01-136-24-10, temeljem koje je Uprava za europske poslove, međunarodne odnose i fondove Europske unije Ministarstva unutarnjih poslova kao Upravljačko tijelo u sustavu upravljanja i kontrole za fondove za unutarnje poslove dodijelilo Ministarstvu gospodarstva kao Korisniku sredstva iz Fonda za azil, migracije i integracije.

*Upravljačko tijelo* - Uprava za europske poslove, međunarodne odnose i fondove Europske unije Ministarstva unutarnjih poslova i *Korisnik financijskih sredstava -* Ministarstvo gospodarstva sklopili su Sporazum o izravnoj dodjeli financijskih sredstava za financiranje troškova prihvata i zbrinjavanja raseljenih osoba iz Ukrajine, KLASA: 018-08/24-03/22, URBROJ: 511-01-136-24-11 od 19. kolovoza 2024. godine za provedbu projekta **Financiranje troškova prihvata i zbrinjavanja raseljenih osoba iz Ukrajine – II. fazaukupne vrijednosti**  **3.300.000,00 EUR.**

Korisnik može koristiti sredstva za financiranje opravdanih troškova u iznosu od najviše 2.475.000,00 EUR što predstavlja 75% ukupnih opravdanih izdataka, dok će se ostatak od 825.000,00 EUR, odnosno 25% ukupnih opravdanih izdataka osigurati iz sredstava učešća Republike Hrvatske.

Dodijeljena financijska sredstva koriste se isključivo za financiranje troškova prihvata i zbrinjavanja raseljenih osoba iz Ukrajine u pojedinačnom smještaju sukladno uvjetima za korištenje sredstava Programa Fonda za azil, migracije i integraciju predviđenog unutar Višegodišnjeg financijskog okvira Europske unije za razdoblje od 2021. do 2027. za područje unutarnjih poslova, a predviđeno trajanje projekta je 11 mjeseci.